****

**ΔΙΕΥΚΡΙΝΙΣΤΙΚΟ ΣΗΜΕΙΩΜΑ - Περί της Λήψης Εκτάκτων Μέτρων από Χρηματοοικονομικούς Οργανισμούς και Εποπτικές Αρχές Διάταγμα της 30ης Μαρτίου 2020**

**TI AΦΟΡΑ**

Το Διάταγμα αφορά την αναστολή της υποχρέωσης καταβολής δόσεων και τόκων της περιόδου από 30/03/2020 μέχρι και 31/12/2020 **(«Περίοδος Αναστολής»)** σε πιστωτικές διευκολύνσεις που είχαν παραχωρηθεί μέχρι την 30η Μαρτίου, 2020.

**ΠΟΙΕΣ ΠΙΣΤΩΤΙΚΕΣ ΔΙΕΥΚΟΛΥΝΣΕΙΣ ΚΑΛΥΠΤΟΝΤΑΙ ΜΕ ΤΟ ΔΙΑΤΑΓΜΑ**

Το Διάταγμα καλύπτει:

* δόσεις και τόκους Δανείων,
* τόκους που προκύπτουν σε Όρια Παρατραβήγματος (Overdraft)**.**
* δόσεις σε πιστωτικές κάρτες (Credit Cards).

**ΔΙΚΑΙΟΥΧΟΙ**

Το Διάταγμα καλύπτει όλα τα φυσικά και νομικά πρόσωπα δημοσίου δικαίου, αυτοεργοδοτούμενους και επιχειρήσεις με την ευρεία έννοια του όρου τα οποία αντιμετωπίζουν οικονομικές δυσκολίες ως αποτέλεσμα της πανδημίας COVID-19 και τα οποία πληρούν τα απαιτούμενα κριτήρια.

**ΚΡΙΤΗΡΙΑ**

Η καταβολή δόσεων ή/και τόκων πιστωτικών διευκολύνσεων θα αναστέλλονται κατά την Περίοδο Αναστολής νοουμένου ότι:

(α) κατά την 29 Φεβρουαρίου 2020 ο Δικαιούχος δεν είχε καθυστερήσεις στην καταβολή δόσης πέραν των 30 ημερών από την ημερομηνία που προνοείται στην συγκεκριμένη πιστωτική διευκόλυνση και

(β) έχει υποβληθεί η Εκδήλωση Ενδιαφέροντος (σύμφωνα με το **Παράρτημα** του Διατάγματος), η οποία βρίσκεται αναρτημένη στο σύνδεσμο [www.astrobank.com](http://www.astrobank.com), από τον οφειλέτη (και συνοφειλέτη/ες, όπου εφαρμόζεται).

Νοουμένου ότι ο Δικαιούχος πληροί τα κριτήρια και έχει υποβληθεί η Εκδήλωση Ενδιαφέροντος ως κατωτέρω αναφέρεται, η Τράπεζα θα προχωρεί αυτόματα με την ενεργοποίηση της αιτούμενης αναστολής για την Περίοδο Αναστολής.

**ΤΡΟΠΟΣ ΥΠΟΒΟΛΗΣ ΤΗΣ ΑΙΤΗΣΗΣ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

Η Εκδήλωση Ενδιαφέροντος θα πρέπει να αποσταλεί συμπληρωμένη γραπτώς ή μέσω ηλεκτρονικού ταχυδρομείου ή μέσω ταχυδρομείου ή μέσω τηλεομοιότυπου, συμπληρωμένη από τον Δικαιούχο, στην AstroBank. Η υποβολή μπορεί να γίνει δια χειρός μεταβαίνοντας στην Τράπεζα στην περίπτωση μόνο που δεν μπορεί να πραγματοποιηθεί η υποβολή της δήλωσης με άλλο τρόπο. Στοιχεία επικοινωνίας θα βρείτε στην ιστοσελίδα της Τράπεζας, [www.astrobank.com](http://www.astrobank.com). Το έντυπο είναι κοινό για άτομα και εταιρείες. Σε περίπτωση νομικού προσώπου η Αίτηση θα θεωρείται δεόντως υπογεγραμμένη εφόσον υπογραφεί τουλάχιστον από ένα εκ των Διευθυντών της Εταιρείας. Εκδήλωση Ενδιαφέροντος θα πρέπει επίσης να αποσταλεί και από συνοφειλέτ(η/ες) όπου εφαρμόζεται είτε επί του ιδίου εντύπου ή ξεχωριστά. Διευκρινίζεται ότι σε περίπτωση που δεν είναι εφικτή η εκτύπωση της δήλωσης Εκδήλωσης Ενδιαφέροντος, οι Δικαιούχοι έχουν την επιλογή να αντιγράφουν το λεκτικό αυτής σε χαρτί, να συμπληρώνουν τα άδεια πεδία ανάλογα, να υπογράφεται δια χειρός και στη συνέχεια να φωτογραφίζεται με το κινητό τηλέφωνο και να αποστέλλεται με email στο info@astrobank.com.

Η αναστολή καταβολής δόσεων ή/και τόκων θα εφαρμόζεται σύμφωνα με την Εκδήλωση Ενδιαφέροντος και θα εξετάζεται για κάθε πιστωτική διευκόλυνση ξεχωριστά.

**ΕΠΙΛΟΓΗ ΚΑΤΑΒΟΛΗΣ ΔΟΣΕΩΝ** **ΜΟΝΟ** **ΣΕ ΚΑΠΟΙΕΣ ΠΙΣΤΩΤΙΚΕΣ ΔΙΕΥΚΟΛΥΝΣΕΙΣ**

Ο Δικαιούχος δύναται να σημειώσει επί της Εκδήλωσης Ενδιαφέροντος τις Πιστωτικές Διευκολύνσεις για τις οποίες δεν επιθυμεί την αναστολή καταβολής δόσεων ή/και τόκων. Σε τέτοια περίπτωση ο Δικαιούχος θα έχει την υποχρέωση να συνεχίσει να καταβάλλει τις δόσεις ή/και τόκους σύμφωνα με τα όσα διαλαμβάνονται στη Συμφωνία της συγκεκριμένης Πιστωτικής Διευκόλυνσης.

Διευκρινίζεται ότι με τη συμπλήρωση του εντύπου ο δανειολήπτης δηλώνει την επιθυμία του για αναστολή δόσεων και τόκων για όλα τα δάνεια στα οποία είναι πρωτοφειλέτης ή συνοφειλέτης.

Σε περίπτωση που ΔΕΝ επιθυμεί την αναστολή δόσεων και τόκων για συγκεκριμένο/α δάνειο/α, αυτό μπορεί να το δηλώσει στο συγκεκριμένο σημείο του εντύπου στο τέλος της πρώτης παραγράφου όπου γίνεται ξεκάθαρο στην Τράπεζα για ποιο δάνειο/α ΔΕΝ επιθυμεί την αναστολή των δόσεων και τόκων και επιθυμεί να συνεχίζεται η καταβολή τους.

Σε περίπτωση που επιθυμεί αναστολή πληρωμής για όλα τα δάνεια, τότε αφήνει κενό (ή διαγράφει) το συγκεκριμένο σημείο στο τέλος της πρώτης παραγράφου του εντύπου.

**ΔΙΚΑΙΩΜΑ ΚΑΤΑΒΟΛΗΣ ΔΟΣΕΩΝ/ΤΟΚΩΝ ΚΑΤΑ ΤΗΝ ΠΕΡΙΟΔΟ ΑΝΑΣΤΟΛΗΣ**

Παρά την προαναφερθείσα αναστολή ο Δικαιούχος διατηρεί την ευχέρεια, εφόσον το επιθυμεί, να καταβάλλει εθελοντικά και αφού ενημερώσει την Τράπεζα οποιαδήποτε ποσά έναντι δόσεων ή/και τόκων που αν δεν ίσχυε η αναστολή θα καθίσταντο πληρωτέες με χρονική σειρά προτεραιότητας, ήτοι αρχίζοντας από την πρώτη δόση και τόκο που έχει ανασταλεί.

**ΠΡΟΘΕΣΜΙΑ ΥΠΟΒΟΛΗΣ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

Η AstroBank θα αποδέχεται υποβολή Εκδήλωσης Ενδιαφέροντος μέχρι την 31 Δεκεμβρίου, 2020. Η αναστολή δόσεων και τόκων θα εφαρμόζεται από την 30η Μαρτίου 2020 έστω και αν υποβληθεί αργότερα.

**ΜΟΝΙΜΕΣ ΕΝΤΟΛΕΣ ΚΑΤΑΒΟΛHΣ ΔΟΣΕΩΝ**

Όσοι υποβάλλουν Εκδήλωση Ενδιαφέροντος για αναστολή των δόσεων και τόκων στην AstroBank θα πρέπει να ενημερώνουν παράλληλα με σχετικές οδηγίες και την Tράπεζα από την οποίο εμβάζονται οι δόσεις στην περίπτωση που αυτή είναι άλλη από την AstroBank.

**ΠΩΣ ΔΙΑΜΟΡΦΩΝΕΤΑΙ Η ΚΑΘΕ ΠΙΣΤΩΤΙΚΗ ΔΙΕΥΚΟΛΥΝΣΗ ΠΡΙΝ ΚΑΙ ΜΕΤΑ ΤΗΝ ΠΕΡΙΟΔΟ ΑΝΑΣΤΟΛΗΣ**

***Δάνεια***

Το σύνολο των τόκων που αναστέλλονται κατά την Περίοδο Αναστολής θα προστίθεται στο υπόλοιπο του δανείου και το σύνολο των δόσεων κεφαλαίου και τόκων που θα ανασταλούν δεν θα καθίστανται άμεσα απαιτητά κατά την Περίοδο Αναστολής.

Με την λήξη της ισχύος του Διατάγματος (δηλαδή 31η Δεκεμβρίου 2020) επαναρχίζει η καταβολή των δόσεων και των τόκων σύμφωνα με το υφιστάμενο πρόγραμμα αποπληρωμής.

Παράλληλα, η λήξη του δανείου θα επιμηκυνθεί αυτομάτως για τόση περίοδο όση απαιτείται έτσι ώστε το δάνειο να αποπληρωθεί κανονικά σύμφωνα με το υφιστάμενο πρόγραμμα αποπληρωμής (με νέα ημερομηνία λήξης).

Νοείται ότι η τελευταία δόση στην νέα ημερομηνία λήξης θα ισούται με το ποσό που απαιτείται για την πλήρη και τελική εξόφληση του δανείου.

***Όρια Παρατραβήγματος Τρεχούμενων (Overdrafts)***

Σε περίπτωση που λόγω της χρέωσης των τόκων κατά την 30η Ιουνίου, 2020 το υπόλοιπο του λογαριασμού με όριο παρατραβήγματος υπερβαίνει κατά την Περίοδο Αναστολής το υφιστάμενο όριο, η Τράπεζα θα αυξήσει το όριο με το ποσό της υπέρβασης έτσι ώστε ο λογαριασμός να μην παρουσιάζει υπερβάσεις.

Με την λήξη της Περιόδου Αναστολής το όριο του λογαριασμού θα επανέλθει στο υφιστάμενο όριο και οποιοδήποτε υπέρβαση θα καθίσταται άμεσα πληρωτέα.

***Στεγαστικό Overdraft (Housing Overdraft)***

Λόγω της ιδιαιτερότητας των χαρακτηριστικών του Στεγαστικού Οverdraft, το πιστωτικό όριο που ίσχυε αμέσως πριν την έναρξη της Περιόδου Αναστολής (δηλαδή 30 Μαρτίου 2020) θα παραμείνει σταθερό καθ’ όλη τη διάρκεια της Αναστολής. Κατά την Περίοδο Αναστολής οι τόκοι θα συνεχίσουν να κεφαλαιοποιούνται και να χρεώνονται σύμφωνα με τους όρους της σχετικής Συμφωνίας Στεγαστικού Overdraft.

Με την λήξη της Περιόδου Αναστολής το πιστωτικό όριο θα επαναρχίσει να μειώνεται κανονικά με το ποσό εκάστης μείωσης, ενώ η λήξη του αρχικού ορίου θα επιμηκυνθεί για τόση περίοδο όση χρειάζεται για να καλυφθεί το ποσό πλέον τόκοι που θα ήταν πληρωτέο κατά την Περίοδο Αναστολής αν δεν υπήρχε η εν λόγω αναστολή.

***Πιστωτικές Κάρτες***

Όσον αφορά πιστωτικές κάρτες, η καταβολή των δόσεων που αναστέλλονται  κατά την Περίοδο Αναστολής αφορούν την ‘Ελάχιστη/Πλήρη Καταβολή’ που εμφανίζεται στο κάτω μέρος της τακτικής Κατάστασης Λογαριασμού. Με την λήξη της ισχύος του Διατάγματος (δηλαδή την 31η  Δεκεμβρίου 2020) επαναρχίζει  κανονικά η καταβολή ‘Ελάχιστης/Πλήρης Καταβολής έναντι του εκάστοτε υπολοίπου του λογαριασμού κάρτας.

**ΓΕΝΙΚΑ**

Οι Συμφωνίες Πιστωτικών Διευκολύνσεων διαμορφώνονται μόνο στην έκταση που αναφέρεται στο παρόν έγγραφο και το σχετικό Διάταγμα και οι λοιποί όροι αυτών παραμένουν ως είχαν.

***Το παρόν έγγραφο είναι απλά διευκρινιστικό και ενημερωτικού χαρακτήρα, σε περίπτωση δε αντίφασης μεταξύ του παρόντος και του Διατάγματος το τελευταίο θα υπερισχύει.***